Friûl di magance
O ai regjistrât un ciert interès sul post dedicât ai Benandants e duncje vulintîr o torni sul argoment mitologjic fevelant di "Friûl di magance", une biele publicazion edite de Serling.
Te prefazion e je la spiegazion de peraule "Magance": al è un tiermin che si cjate in cualchi flabe furlane par segnâ un paîs fantastic e magjic. E al è pardabon un Friûl magjic che al vîf ancjemò fuart intes tradizions e intes contis orâls, che dispès si sintin ancjemò in famee e che par fortune a son stadis tiradis sù di apassionâts e associazions.
In chest cjamp e je fondamentâl la produzion dal Istitût di Ricercje “Achil Telin”, segnalade cun ducj i siei titui in bibliografie e che i sin debitôrs pal grant sfuarç di documentazion e publicazion.
Il Friûl magjic al bulighe di creaturis fantastichis: orcui e maçarots, fadis e striis, drâcs e sarpints, diaui e danâts e tantis altris figuris a jemplin ogni cjanton de nestre tiere e al devente apassionant scuvierziju e cognossiju, cui voi insumiâts dai fruts o cun chei atents dai studiôs.
Di fat lis visions dal autôr, Luigino Peressini, a son fedêls aes tradizions vivis e origjinâls e nus rapissin par inviânus a esplorâ un Friûl che al lasse pardabon maraveâts.
O ringrazii l'editôr, in particolâr Sandri Carrozzo, parcè che cuant che i ai proponût di presentâ a pontadis i personaçs presints te publicazion mi à rispuindût subit di sì. E cussì o fasarai, screant une sorte di rubricute dedicade a chest argoment, cu la sperance che cualchi scuele e podedi cjatâ ispirazion par insegnâur ai fruts ancje chest cjapitul de nestre identitât...
fur_Latn fur_Latn fur_Latn fur_Latn fur_Latn fur_Latn fur_Latn